**De bună voie**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am început cu puțin, nici măcar vină,

Un gest nefăcut, un zâmbet mușcat,

Și ce hecatombe de dragi cadavre acum -

De bună voie, de bună voie, de bună voie,

Interzis, pedepsit, suprimat.

De mult a dispărut orice solidaritate cu mine

A copacilor

Și semnul izvorului care mă prevenea

Când era otrăvit.

Să mai aștept, când păsările-nvață să zboare

De teamă să nu-mi fie-n preajmă,

Să nu le ucid?

Când șerpii se ascund în pământ,

Viermii în mere,

Și iarba-mprejur nu mai îndrăznește

S-adăpostească frunzele-apuse ?

Când, îngrozit, universul contemplă în mine

O cumințenie pe care nu mi-o dăduse?